Prof. Arnold Cassola Il-Professur Arnold Cassola, kandidat Indipendenti fuq l-10 Distrett u l-11-il Distrett, nieda l-kampanja elettorali tiegħu. Waqt konferenza tal-aħbarijiet Cassola stqarr li l-elezzjoni li ġejja hija waħda storika għaliex mhix dwar min ser jirbaħ imma dwar x'tip ta' oppożizzjoni li ser ikollu l-pajjiż fil- 5 snin li ġejin. "Irridu li jkollna waħdu fl-oppożizzjoni Partit Nazzjonalista dgħajjef u maqsum? Jew irridu wkoll ilħna voċiferi li mhumiex fil-but ta' żviluppaturi u ta' nies tal-business korrotti?", staqsa Prof. Cassola. Spjega li l-politiċi qegħdin hemm biex jaqdu lin-nies u lis-soċjetà, madankollu, "ċertu negozjanti diżonesti jikkontrollaw ċerti deputati, miż-żewġ partiti, u anke ministri li min-naħa tagħhom rmew dik li suppost hi l-vokazzjoni nobbli tal-politika." Hu kompla jgħid li r-riżultat hu li uħud mill-istituzzjonijiet ma jiffavorixxux aktar il-bniedem komuni u li l-ħuta l-kbira qed tibqa' tibla' ż-żgħira, bl-inugwaljanza ssaltan. "Huwa għalhekk li qed noffri lili nnifsi bħala kandidat indipendenti, biex nipprova, flimkien ma' kandidati onesti oħra ta' terzi partiti, inkisser l-mentalità ta' "rebbieħ li jieħu kollox" u minflok nippromwovi approċċ ta' "give and take" fil-politika." Prof. Cassola għandu rekord ta' attiviżmu kontinwu, li jvarja minn attiviżmu ambjentali, bħall-iżviluppi f'Portomaso, Ta' Ċenċ, Balluta, Ħad-Dingli, il-proposta tal-korsa tal-golf tal-Verdala u l-Majjistral, sa attiviżmu li mhux biss jinkludi parteċipazzjoni fl-elezzjonijiet, iżda wkoll ġlieda għall-governanza tajba. "Huwa b'din l-intenzjoni f'moħħi li fassalt manifest elettorali li jiffoka fuq tliet pilastri ewlenin: il-ħtieġa li ngħixu f'ambjent nadif; l-importanza li jiġu eletti politiċi trasparenti, responsabbli u onesti li jimxu skont ir-regola ta' governanza tajba; u l-bżonn urġenti ta' soċjetà ħanina, fejn il-valuri u l-prinċipji li ġew sagrifikati f'isem il-flus, jiġu mpoġġija fuq quddiem u jerġgħu jsiru protagonisti f'ħajjitna." Arnold Cassola spjega li l-fergħa taż-żebbuġ fil-logo tiegħu tissimbolizza t-tama għal futur aħjar u sostenibbli. Qal li l-votanti jista' jkollhom aċċess għall-ideat tiegħu fuq il-midja soċjali filwaqt li għall-ideat u l-manifest tiegħu jistgħu iżuru s-sit elettroniku, www.arnoldcassola.eu . Waqt it-tnedija tal-kampanja elettorali Cassola rringrazzja numru ta' personalitajiet li qed jappoġġaw il-kandidatura tiegħu li jinkludu l-artista Debbie Caruana Dingli, il-kittieb u akkademiku Immanuel Mifsud, l-attivista favur trasport alternattiv Michelle Attard Tonna, l-artist u mużiċist Walter Vella, l-akkademiku u karikaturista Ġorġ Mallia, l-akkademika u attivista Claire Azzopardi Lane u l-avukat ambjentali Claire Bonello. Il-kandidat indipendenti temm jgħid li l-21% li ma jafdawx lil Robert Abela u Bernard Grech għandhom il-poter li jbiddlu l-affarijiet. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook